जानकारी के अनुसार कल्यानपुर गांव में शनिवार को चोरों ने गांव के बसंताराम व रामपूजन तिवारी के घर में पीछे की दीवार से सेंध लगा दी। बताया जाता है कि बसंताराम के घर से चोरों ने लगभग 75 हजार रुपये के जेवरात, 25 हजार रुपये कीमत से अधिक कपड़े समेत लगभग 5 हजार रुपये की नकदी पर हाथ साफ कर दिया। घटना के समय भुक्तभोगी का पूरा परिवार घर के अगले हिस्से में सो रहा था। सुबह उठने पर जब परिजन घर के अंदर गये तो देखा कि घर की पिछले दीवार क्षतिग्रस्त है। घर में रखे बाक्स व सूटकेस गायब थे। पीड़ित परिवार थाने पहुंचकर घटना की तहरीर दी। उधर इसी रात्रि चोरों ने गांव के ही रामपूजन तिवारी के घर में भी सेंध लगा दी। हालांकि रामपूजन के अधिकांश कमरों में ताला लगने के चलते उन्हें कोई सफलता नहीं मिल सकी। पीड़ित के मुताबिक चोरों ने बर्तन व कपडे़ आदि समेत लगभग 5 हजार के सामान पर हाथ साफ कर दिया। एक रात्रि में गांव में हुई दो घरों में चोरी से ग्रामीणों के बीच हड़कंप का माहौल है। ग्रामीणों ने पुलिस प्रशासन से अविलंब कार्रवाई कर मामले की पर्दाफाश करने की मांग की है। पुलिस ने मामले में छानबीन शुरू कर दी है।